**Жұлдызай Ысқақ**

**Туған жер**

Бабамнан қалған барқыт бел,

Анамнан қалған сарқыт-жер.

Қазынам осы бұйырған,

Қолыңнан келсе, тартып көр!

Арғы атам пырақ ерткен жер,

Бергі атам шынар еккен жер.

Бөрілі халық бұл жерді,

Бағзыдан тұрақ еткендер!

Ел-анам қазан қайнатқан,

Ер-бабам тұлпар, тай баққан.

Қазақты енді бөліп көр,

Осынау алып аймақтан.

Жау келсе тулап жаны аттай,

Дұшпанға күнін қаратпай.

Кеудесін тосқан қылышқа,

Төсіне жердің қадатпай.

Батырлар өткен бұл жерден,

Ақындар өткен бұл жерден.

Тайдырмай серттен,

солардың

Көтеріп рухын тұр кеудем.

Тұс-тұстан соққан құйын-жел

Түртпектей берме бүйірден!

Бұл жердің уыс-топырағы,

Жанымдай менің түйілген!

Бабамның тартқан күйі бар,

Алланың тартқан сыйы бар.

Осынау ұлан байтақ жер,

Ұрпағыма тек бұйырар!

**Жұлдызай Ысқақ**

Күт мені,

туған өлкем,

тұмар-өлкем,

Бас иіп, босағаңда тұрам ертең!

Байланған жүрегімнің сәулесіне,

Балалық дәуренімнің шуағы ең сен.

Күт мені, ерке Ертіс,

ерен Семей,

Баурыңа барам ертең мен еркелей.

Жап-жарық аспаныңа қол созамын,

Өзіңсіз кеңістігім көлеңкедей.

Күт мені,

Әппақ әлем атырабы!

Шырқалар шаттығымның жақын әні.

Қанатын жаздым тағы сағыныштың,

Жолдарым тағы өзіңе шақырады...

Күт мені,

Өлең төрі, өмір кені,

Жырақта жүрген жаным шөліркеді.

Тулаған сезімімді тұлпар қылам,

Көргенше тыншымаспын, елім, сені!

Күт мені, берген мекен кие Тәңір!

Сапарда сүрінбеспін, тілесе ауыл.

Мәңгілік мені өзіңмен жалғап тұрған,

Жолдарға қарыздармын, күретамыр!

**Серікзат Мақсұтұлы Дүйсенғазин**

**Көкдөнен**

Бүгін де кіріп, көкдөнен түсіме менің,

Көңілімді бұзды күлдірлеп кісінегенің.

Жасыңнан баптап өсірген жануарым-ай,

Сүлеймен болсам тіліңді түсінер едім.

Кісінегенің ол қыстың қаттылығы ма,

Балгердей баға бере алман ат қылығына.

Тұлпар мінезді Тұранның ұлы емеспін бе,

Кеудемнен кәусар жырларым атқыды мына.

Есімде менің тай кезден тарап жалыңды,

Бәйгеден озсам деген сол бала арманымды.

Әкемнің маған атаған бәсіресі едің,

Тілеуші ем тура аш бурадай жаранғаныңды.

Құйындай шауып төсінде ағызып белдің,

Сауырыңнан жерге ащысын тамызып тердің.

Жексенбі күнгі ауылдың тай жарысында,

Құйғытып қамшы салдырмай қара үзіп келдің.

Жүйткіген жүйрік болған соң тек іздегенім,

Сезімім шалқып ұқсаған теңізге менің.

Балаша жуып, жабулап, жанымды салып,

Сұлыдан басқа дақылды жегізбеп едім.

Шабандоз жастық мұнымен тоқталмас анық,

Әбзелдеп мініп, ел-жұрттан оқшау жасанып.

Маңғаздау қарап, өзімді сері сезініп,

Ортаға олжа салғанмын көкпарға шауып.

Ол шақта сидаң бозбала жел жұқпа мінез,

Ат десе асын тастайтын болдық қағылез.

Бойжеткен көрсек бұрқанып бойда қан тасып,

Ағызып шауып алатын албырт тағы кез.

Жарысып желмен, заулатып, ұшырып арман,

Кезім де болған қамшымен құс ұрып алған.

Келмеске кеткен балалық кезді сағынам,

Басқаны қойшы, тақымның қышуы қанған.

Есейдім, сосын оқуға қалаға кеттім,

Соңымда қалды барлығы балаң әлектің.

Кекілі майда дөненім кермеде тұрды,

Қоштасқан қарап легіне далада көптің.

Жылдарым жылжып, күн арты күнім жүріпті,

Шаңырақ құрдым еткен соң білімді құтты,

Тойыма менің баяғы дөненді сойып,

Қазақы мінез ата-анам ырым қылыпты.

Тарланды мінбей қайтейін тамсанып онша,

Ат көрсем қазір мұңаям, барша қуанса.

Түсімде түгіл өңімде аламан көрсем,

Көкдөнен көңіл заулайды аңсарым ауса.

**Серікзат Мақсұтұлы Дүйсенғазин**

**Менің анам**

Өсіріп, ер жеткізген сегіз бала,

Әлемде менің шешем – еңізгі ана.

Өң берген өміріне адалдығы

Тең келген көңіліне теңіз ғана!

Жүрген жоқ ізгілікті ол жиып бекер,

Жұмыр жер жүрегіне сиып кетер.

Маңдайдан «құлыным» деп сипағаны,

Мәңгілік мәртебеңді биіктетер.

Кім білмес анашымның пейілін кең,

Жаны оның жаратылған мейірімнен.

Қазақтың келіні боп ғұмыр кешті,

Аулақта сауық-сайран, сейіліңнен.

Сіңіріп тәрбиесін бай даланың,

Көрдік біз салт-дәстүрден таймағанын.

Абысын-ажынымен тату әлі,

Өткен жоқ алдын кесіп қайнағаның.

Жатса да ертелі-кеш үйге адам кеп,

Күтетін соның бәрін «сыйлы адам» деп.

Қонақты құт келгендей қарсы алумен,

Ғұмыры дастарханын жинаған жоқ.

Ешкімге көрсеткен жоқ енжарлығын,

Құрметін көрмей оның кем қалды кім?

«Барым» деп түсінді әркез бала-шағам,

«Арым» деп әлпештеді ақ жаулығын.

О, менің ақ ниеттім, асқақ анам,

Дүниеде жақын жан жоқ басқа маған.

Ұяттың ұясы деп әр тал шашын,

Басынан орамалын тастамаған.

Кішімен сөйлесетін баласынбай,

Туысқа жаны жомарт, жанашырдай.

Аллаға сансыз мәрте шүкір еттім,

Анадан туғаныма дәл осындай!

**Серікзат Мақсұтұлы Дүйсенғазин**

**КҮЗГІ ЖАҢБЫР**

Кеше көктен жаңбыр емес, күз жауды,

Жұмыр жүрек бастайды енді сыздауды.

Сұрғылт тартқан сұрқай бақтың әуені,

Құстар қайтып кеткеннен соң бізге ауды.

Кеше бұлттар төкті көл ғып көз жасын,

Бұлттың мұңын ұғынамын өз басым.

Көшкен жаздың жанарының моншағы,

Қатып қалған қолқамызды қозғасын!

Кеше аямай төпеледі көк нөсер,

Сол нөсермен кетсе дедім сор, кесел!

Мұндай сәтте жан-дүнием жабырқап,

Көңілімнің жайлауынан ел көшер.

Кеше жауды толастамай зор жауын,

Көрдім бұлттың көкжиекті торлауын.

"Биылғы қыс жайлы болар" деп қоям,

Дәл келсе екен сол сандырақ болжауым.

Кеше салқын сары ызғырық жел есті,

Тұман түсіп, аспан мен жер теңесті.

Қайтарам деп қаздың даусы қарлықты,

Жасыл киіп қаңғып кеткен елесті.

Қашқан жазды қимай анау қырды асып,

Құба жондар құлазиды мұң басып.

Кеше жаңбыр төгіп өткен бақта мен

Бүгін тұрмын жапырақпен сырласып.

**Серікзат Мақсұтұлы Дүйсенғазин**

**Шипалы бұлақ**

Шиырлай аққан шипалы бұлақ,

Айналаң жасыл құйқалы құрақ.

Аңсаумен сені алыстан жетсем,

Шашымнан желің сипады жылап.

Шығарған ішсем суың құмардан,

Жарқ етіп көзге бұлыңғыр арман.

Жағаңа келіп шалғынға аунасам,

Жалбыздың исі мұрынды жарған.

Көргенше бекер қамыға ма адам,

Қаныма жұпар дарыған ауаң.

Тамшыңа Құдай қасиет берген,

Дертіме дәру, жаныма дауам!

Еркелеп жатып ем алғанда ерек,

Сырқатым болса бер алуан көмек.

Өкпеті таудың шыңына шығып,

Өкпеңді керіп демалған бөлек.

Бақытын сезем балаңша сыйдың,

Аймалап самал анамша сүйдің.

Балшығын жақсам балқыған тәнім,

Бар ма екен сендей балауса шүйгін!

Сіңірсең бойға сипалай нәрін,

Батпағында бар фито майларың.

Суың да дәрі, шөбің де дәрі.

Шетелдің қайтем шипажайларын?!

Елжірейді аспан жылысын беріп,

Шипалы судың ырысын көріп.

Шұрайлы тауы туған жерімнің,

Тынығып қайтар тынысым кеңіп.

Жаралған елдің бағына мекен,

Сендей жер маған табыла ма екен?

Ауырып келсем сауығады екем,

Жазылып кетсем сағынады екем!

**Серікзат Мақсұтұлы Дүйсенғазин**

**Туған жерге сағыныш**

Алыста жатқан ауылды аңсаймын,

Астана жақтан елеңдеп кейде.

Сағынып жүрек, сарылған сайын,

Сарала қаздай өлең жетпей ме?

Шаһардан жеріп тастан қаланған,

Құлын шағымның құнын жоймаймын.

Тас жарып шыққан бастаудан алған

Бұлақтай мөлдір күнімді ойлаймын.

Ыстықсың ескі жұртым-ау маған,

Бабамның даңғыл белгісі жолың.

Қарашығымда бұлтың аунаған,

Өкпетім бөлек болмысым едің.

Көкжалдар жортқан көне жотаңда,

Тасыңның тарих төркіні кілең.

Бөрі боп кірген өлең-отауға,

Бөрілі тауым бөлтірігің ем.

Қызылтасымның қысын армандап,

Қызарып батқан күннен сұраймын.

Түлкі аулап қайтар тұсынан барлап,

Қансонарыңды кімнен сұраймын.

Аягөз-бұлақ қан тамырымда,

Бүлкілдеп соққан тағдырымбысың.

Табиғат сыры тартады мұңға

Дарытқан бойға барлық үлгісін.

Жанымның сырын жасырмай кетем,

Жарқ ете қалсам жасындай жырлап.

Әлемде сірә, асыл бар ма екен,

Тарбағатайымның тасындай қымбат.